
Κύριε Υπουργέ,
Από την πρώτη στιγμή (Μάιος 2004) που ζητήθηκε από το Επιμελητήριο Κυκλάδων η κατάθεση προτάσεων, αρχικά για τον Αναπτυξιακό Νόμο και στη συνέχεια για τη διαμόρφωση ευρύτερης νησιωτικής πολιτικής, προβήκαμε σε μία διαδικασία δημοσιοποίησης του θέματος και συλλογής προτάσεων και παρατηρήσεων από επαγγελματικούς φορείς και επιχειρηματίες από όλα τα νησιά των Κυκλάδων.

Οι προτάσεις αυτές συγκεντρώθηκαν σε ένα σχέδιο πρότασης και εγκρίθηκαν από το Διοικητικό Συμβούλιο του Επιμελητηρίου. Η πρόταση αυτή κατατέθηκε τόσο στο Υπουργείου Οικονομίας  και Οικονομικών όσο και στην Κεντρική Ένωση Επιμελητηρίων Ελλάδος. 

Στη συνέχεια, αυτή η πρόταση αποτέλεσε σε συναντήσεις με την Περιφέρεια Νοτ. Αιγαίου και τη Νομαρχία Κυκλάδων τη βάση για την διαμόρφωση κοινών προτάσεων από τους τοπικούς φορείς  για την αναμόρφωση του νέου Αναπτυξιακού νόμου.

Για τη διαμόρφωση των προτάσεων για τη λήψη ειδικών μέτρων ανάπτυξης των νησιών πραγματοποιήθηκε κοινή συνάντηση όλων των εμπλεκομένων φορέων στο Επιμελητήριο Κυκλάδων και μετά από διάλογο και κατάθεση διαφόρων προτάσεων διαμορφώθηκε ένα κοινό κείμενο το οποίο είναι κοινής αποδοχής.

Για το λόγο αυτό παραθέτουμε το κοινό αυτό υπόμνημα όπως αυτό τελικά διαμορφώθηκε, το οποίο εκφράζει και το Επιμελητήριο Κυκλάδων όπως και όλους τους φορείς που συμμετείχαν.

Με τιμή, 
Ο Πρόεδρος

Γιάννης Ρούσσος

ΥΠΟΜΝΗΜΑ

Προς το Υπουργείο Αιγαίου και Νησιωτικής Πολιτικής

ΓΙΑ ΤΟ ΣΧΕΔΙΑΣΜΟ ΕΙΔΙΚΩΝ ΜΕΤΡΩΝ ΑΝΑΠΤΥΞΗΣ ΤΩΝ ΝΗΣΙΩΝ

Εισαγωγικά.

Ο νησιωτικός χώρος του Αιγαίου αποκτά μεγάλη σημασία από εθνικής πλευράς και παραμένει πάντα μία γεωγραφική περιοχή όπου απαιτείται συνεχής προσπάθεια για την ανάπτυξη και την ευημερία του. 

Ο ελληνικός νησιωτικός χώρος χαρακτηρίζεται από την φυσική γεωγραφική απομόνωση και τον κατακερματισμό. Αυτές οι ιδιότητες καθιστούν οποιαδήποτε αναπτυξιακή προσπάθεια αυξημένου κόστους και μειωμένης ανταποδοτικότητας. Η ιδιαιτερότητα του νησιωτικού χώρου, μετά από πολυετή προσπάθεια αναγνωρίσθηκε πλέον και συμπεριλαμβάνεται τόσο στο Ελληνικό Σύνταγμα όσο και στην Ευρωπαϊκή Νομοθεσία.

Μπορούμε να πούμε ότι είναι τρεις οι άξονες οι οποίοι χαρακτηρίζουν τις νησιωτικές περιοχές και που επηρεάζουν τη συνοχή τόσο σε εθνικό όσο και σε ευρωπαϊκό επίπεδο.

· Φυσικά και γεωγραφικά χαρακτηριστικά.

· Άνιση ανάπτυξη του παραγωγικού δυναμικού.

· Μεγάλες αποκλίσεις που αφορούν τα εισοδήματα και το βιοτικό επίπεδο.

Τα νησιά, παρά τις μεταξύ τους διαφοροποιήσεις αντιμετωπίζουν όλα, σε διαφορετικό βαθμό το καθένα, τα ίδια κατά βάση προβλήματα τα οποία απαιτούν μία συνεχή αναπτυξιακή παρέμβαση.

· Περιορισμούς γεωγραφικού και μορφολογικού χαρακτήρα

· Κατακερματισμό των αγορών εργασίας, προϊόντων και υπηρεσιών.

· Αυξημένο κόστος μεταφορών

· Αυξημένες απαιτήσεις σε υποδομές και εξοπλισμό.

· Μεγάλες εποχιακές διακυμάνσεις της ζήτησης καθώς και του ανθρώπινου δυναμικού.

· Μεγάλη ευαισθησία σε περιβαλλοντικά θέματα.

Μέχρι τώρα τα νησιά αντιμετωπίζονταν ως μειονεκτούσες περιοχές μεταθέτοντας το κύριο βάρος των επεμβάσεων στη δημιουργία βασικής και κοινωνικής υποδομής, χρηματοδοτούμενης κύρια από πόρους των διαρθρωτικών ταμείων της Ευρωπαϊκής Ένωσης. Την ίδια στιγμή όμως, τα νησιά αποτελούν την αιχμή του δόρατος στην μεγαλύτερη βιομηχανία της χώρας, αυτήν του τουρισμού. Με το σχεδιασμό ειδικής πολιτικής ανάπτυξης για το Αιγαίο, οι μειονεκτούσες έως τώρα περιοχές είναι δυνατό να μετατραπούν σε ατμομηχανή που θα σύρει το τρένο της ανάπτυξης της οικονομίας τόσο σε τοπικό όσο και σε εθνικό επίπεδο.
Οι ιδιαιτερότητες που μέχρι τώρα δημιουργούσαν μειονεξία μπορούν με την κατάλληλη στρατηγική να μετατραπούν σε αναπτυξιακό πλεονέκτημα για την χώρα μας και να αναδειχθούν σε πρότυπο χώρο βιώσιμης και αειφορικής ανάπτυξης. 

Ο νησιωτικός νομός των Κυκλάδων, βρίσκεται στο κεντρικό και νότιο Αιγαίο Πέλαγος και περικλείεται από την Αττική, την Εύβοια, το Μυρτώο,  Κρητικό και Ικάριο πέλαγος και τη Δωδεκανησιακή θάλασσα. Ο νομός αποτελείται από 39 νησιά, 24 από τα οποία είναι κατοικημένα και από πολλά ερημονήσια και βραχονησίδες, η συνολική έκταση του νομού είναι 2.523 τετραγωνικά χιλιόμετρα.

Ο πληθυσμός του Νομού Κυκλάδων το 1991 ήταν 95.996 κάτοικοι, ενώ σύμφωνα με τα  αποτελέσματα της τελευταίας απογραφής (2001) «έφθασε» τους 111.181 κατοίκους. Η απογραφή του 1981 παρουσιάζει για πρώτη φορά μετά το Β’ Παγκόσμιο Πόλεμο, μία τάση συγκράτησης του πληθυσμού, αλλά και μικρής αύξησης του, (2,4% σε σχέση με το 1971). Η περαιτέρω αύξηση του πληθυσμού τη δεκαετία που πέρασε είναι ιδιαίτερα σημαντική (13% περίπου σε σχέση με το 1981) και οφείλεται κύρια στην επιστροφή Κυκλαδιτών που είχαν μεταναστεύσει στο εσωτερικό και το εξωτερικό κατά το παρελθόν, στην εγκατάσταση νέων (κυρίως επιχειρηματιών), στην αύξηση του ατομικού εισοδήματος και στη βελτίωση του βιοτικού επιπέδου.

Τα νησιά των Κυκλάδων ταξινομούνται σε τρεις κατηγορίες

· Στα νησιά με έντονη τουριστική ανάπτυξη , όπου καταγράφεται οικονομική και δημογραφική μεγέθυνση.

· Στα νησιά όπου παρατηρείται μία σταθερή  οικονομική δραστηριότητα με σημαντικά όμως προβλήματα στον τομέα των νέων επενδύσεων και στην αύξηση της απασχόλησης.

· Στα νησιά με ασταθή η και φθίνουσα πορεία στα οποία συνεχίζεται η αποσύνθεση του δημογραφικού και του παραγωγικού ιστού. 

Βασικές προϋποθέσεις.

Στο σχεδιασμό της πολιτικής ανάπτυξης των νησιών είναι αναγκαίο να ληφθούν υπόψη η παρακάτω βασική  παράμετρος.

Η Περιφέρεια Νοτίου Αιγαίου φαίνεται να υπερβαίνει στατιστικά τον κοινοτικό μέσο όρο ανάπτυξης (φθάνει στο 110%)  Μ.Ο. θέτοντας τα νησιά εκτός στόχου 1. Αυτό είναι μία πλασματική εικόνα η οποία διαμορφώνεται από την μεγάλη ανάπτυξη τριών ή τεσσάρων νησιών σε κάθε νομό. Με τη συνολική αντιμετώπιση όλων των νησιών με τους ίδιους όρους αδικούνται και καταδικάζονται σε υπανάπτυξη τα μικρά νησιά τα οποία διατηρούν λίγο πληθυσμό, η διατήρηση του οποίου όμως σ΄ αυτά είναι ζωτικής και εθνικής σημασίας. Δημιουργούνται και εντός των νησιωτικών συμπλεγμάτων περιπτώσεις «υδροκεφαλισμού» όπως παρατηρούνται και σε εθνικό επίπεδο με την Αθήνα και τα πολύ μεγάλα αστικά κέντρα. Παρά τα ΜΟΠ και τα τρία Κοινοτικά Πλαίσια Στήριξης οι ανάγκες των νησιών μας σε έργα υποδομής παραμένουν πολύ μεγάλες ιδιαίτερα στα έργα υποδομών περιβάλλοντος , στην προστασία και αξιοποίηση του φυσικού και πολιτιστικού πλούτου των νησιών μας , στις μεταφορές κλπ. Τα νησιά πρέπει να παραμείνουν στο στόχο 1 και στην υλοποίηση του Δ΄ Κοινοτικού Πλαισίου Στήριξης.
Στη χάραξη της εθνικής νησιωτικής πολιτικής οφείλουμε να αντιμετωπίσουμε τα νησιά εξειδικευμένα  και να ορίσουμε τις παραμέτρους της ανάπτυξης ξεχωριστά για το καθένα από αυτά (όσο είναι δυνατό) ή τουλάχιστο να ορίσουμε ζώνες ανάπτυξης και εσωτερικά στο νομό.

Για τους παραπάνω λόγους, είναι αναγκαία η εμπλοκή στο σχεδιασμό των κάθε λογής κινήτρων της τοπικής κοινωνίας (ΟΤΑ, Επιμελητήρια κλπ) για να δώσουν την ιδιαίτερη αυτή μέριμνα που απαιτεί κάθε νησί ξεχωριστά.

Από αυτό το χρονικό σημείο και πέρα θα πρέπει να  κληθούν όλοι οι τοπικοί φορείς των νησιών μας να καταθέσουν συγκεκριμένες και ολοκληρωμένες προτάσεις. Έτσι, με συντονιστικό φορέα το Υπουργείο Αιγαίου και Νησιωτικής Πολιτικής να σχεδιασθεί ένα ολοκληρωμένο αναπτυξιακά πρόγραμμα για τα ελληνικά νησιά με βάση το οποίο θα είμαστε σε θέση να διεκδικήσουμε οικονομικούς πόρους αλλά και την τροποποίηση, συμπλήρωση και βελτίωση του θεσμικού πλαισίου εθνικού και κοινοτικού προς όφελος των νησιών μας.

Πριν προχωρήσει κανείς στην εξειδίκευση μέτρων και πολιτικών για την ανάπτυξη των νησιών υπάρχουν κάποια βασικά σημεία χωρίς τα οποία είναι ανώφελο να μιλά κανείς, όχι για ανάπτυξη αλλά για επιβίωση των νησιών. Συγκεκριμένα:

Συγκοινωνίες. Η επίλυση και μόνου του συγκοινωνιακού προβλήματος των νησιών θα αποτελούσε την μεγαλύτερη σε μέγεθος αναπτυξιακή ενέργεια. Η δημιουργία ενός ικανοποιητικού συστήματος ενδοεπικοινωνίας μεταξύ των νησιών αλλά και αποτελεσματικής σύνδεσής τους με το κέντρο αποτελεί μία πρώτου μεγέθους πρόκληση η οποία θα επιλύσει ένα χρονίζον και διαιωνιζόμενο πρόβλημα. Μιλώντας για συγκοινωνίες εννοούμε ταυτόχρονα και τις ακτοπλοϊκές αλλά και τις αεροπορικές συνδέσεις των νησιών. 

Δεν μπορεί κανείς να μιλήσει για ανάπτυξη των νησιών εάν δεν εξασφαλίσει την κάλυψη των συγκοινωνιακών τους αναγκών.

Στελέχωση υπηρεσιών και οργανισμών. Το πλέον καλοσχεδιασμένο αναπτυξιακό πρόγραμμα για τα νησιά είναι αδύνατο να εφαρμοστεί εάν δεν υπάρχει επαρκές και κατάλληλο ανθρώπινο δυναμικό στις αρμόδιες επιχειρήσεις και οργανισμούς για να το επιτηρήσουν. Τα νησιά του Αιγαίου παρουσιάζουν τραγικά υποστελεχωμένες υπηρεσίες οι οποίες αδυνατούν να καλύψουν τις στοιχειώδεις ανάγκες των προσώπων και των επιχειρήσεων πολύ δε περισσότερο να υλοποιήσουν αναπτυξιακές ενέργειες αρμοδιότητάς τους. Όσο τα νησιά είναι ιδανικά για τους περισσότερους κατά το διάστημα της καλοκαιρινής άδειας, το αποκρουστικά γίνονται για τους περισσότερους όταν χρειαστεί να έλθουν να εργαστούν σ΄ αυτά. Ένα εξειδικευμένο σύστημα ικανοποιητικών κινήτρων είναι αναγκαίο να σχεδιαστεί για την προσέλκυση εξειδικευμένων στελεχών για τις υπηρεσίες και τους οργανισμούς που λειτουργούν στα νησιά αλλά παράλληλα και ένα σύστημα εξασφαλίσεων για την παραμονή των στελεχών σ΄  αυτά για ικανό χρονικό διάστημα.

Βασικές υποδομές. Όσο και αν την τελευταία εικοσαετία έχουν βελτιωθεί σημαντικά οι υποδομές στα νησιά δημιουργώντας νέες προοπτικές και δυνατότητες για τους κατοίκους τους, διαπιστώνεται ακόμη ότι είναι μεγάλη η απόσταση που πρέπει να διανυθεί για να προσεγγιστεί το επίπεδο των υποδομών στην ηπειρωτική χώρα. Οι υποδομές στην Παιδεία, την Υγεία και την Πρόνοια είναι πρωταρχικής σημασίας για την δημιουργία ενός αισθήματος ασφάλειας στο μόνιμο κάτοικο των νησιών, στον οποίο πρέπει να στηριχθεί οποιαδήποτε αναπτυξιακή πολιτική. 
Υψηλό κόστος διαβίωσης. Έχει υπολογισθεί ότι το κόστος διαβίωσης των κατοίκων στα νησιά μας είναι σε ποσοστό μέχρι και 40% μεγαλύτερο από τον κάτοικο της ηπειρωτικής Χώρας. Παρά το υψηλό κόστος διαβίωσης ο νησιώτης στερείται βασικών υπηρεσιών τόσο από το Κράτος όσο και από τον ιδιωτικό και κοινωνικό τομέα της οικονομίας, υπηρεσιών που θεωρούνται δεδομένες για τους υπολοίπους.

Με βάση τα παραπάνω θα πρέπει η Πολιτεία να λάβει άμεσα σημαντικές αποφάσεις που θα στοχεύουν στην οικονομική και κοινωνική ανάπτυξη των νησιών μας. Ενδεικτικά και μετά από τις προτάσεις φορέων του  Νομού  μας στο παρόν υπόμνημα υποβάλλουμε τις παρακάτω θέσεις μας. 

Α.  Προτάσεις για τον αναπτυξιακό νόμο.

Ενισχυόμενες δραστηριότητες 

Διεύρυνση των δραστηριοτήτων που εντάσσονται στο νόμο περιλαμβάνοντας: 

· Επιχειρήσεις μαζικής εστίασης και επισιτισμού, οι οποίες αποτελούν βασικό συστατικό του τουριστικού προϊόντος στο νομό. Αυξημένα ποσοστό ενίσχυσης στην προώθηση της τοπικής κουζίνας.

· Ένταξη των εμπορικών δραστηριοτήτων με ιδιαίτερη έμφαση στις μικρές και τις μεσαίες εμπορικές επιχειρήσεις.

· Ένταξη των νησιών των Κυκλάδων στην ενίσχυση δημιουργίας νέων ξενοδοχειακών μονάδων υψηλής κατηγορίας και επαναπροσδιορισμός των νησιών τα οποία εξαιρούνται από την ενίσχυση αυτή. Προτείνουμε την εξαίρεση ελαχίστων νησιών ή και περιοχών που παρουσιάζουν κορεσμό τουριστικής υποδομής.

Προτείνουμε ακόμη την ενίσχυση ξενοδοχειακών μονάδων μικρού ή μεσαίου μεγέθους συνδυασμένων με ενέργειες που προωθούν εναλλακτικέ μορφές τουρισμού. 

· Ενίσχυση επιχειρηματικών δραστηριοτήτων που προωθούν την παραγωγή, τυποποίηση και προώθηση τοπικών παραδοσιακών προϊόντων καθώς και επιχειρήσεις παραδοσιακού χαρακτήρα.

· Ενίσχυση αγροτικών δραστηριοτήτων που δίνουν έμφαση στο αγροτικό τυποποιημένο προϊόν βιολογικού χαρακτήρα υψηλής προστιθέμενης αξίας.

· Ένταξη στις ενισχυόμενες δραστηριότητες των μεταφορικών – ναυτιλιακών – αεροπορικών επιχειρήσεων για την βελτίωση των μέσων μεταφοράς ή σκαφών.  Οι επιχειρήσεις αυτές σε συνεργασία με τους τοπικούς φορείς θα κληθούν να βελτιώσουν τις παρεχόμενες υπηρεσίες μεταφορές στα νησιά για προϊόντα και επιβάτες.

· Επιχειρήσεις του κλάδου υγείας.

Περιφερειακή διάσταση

Ο νομός Κυκλάδων ανήκει στη Γ ζώνη κινήτρων του νόμου εκτός από τα νησιά με πληθυσμό μικρότερο των 3.100 κατοίκων τα οποία εντάσσονται στην Δ ζώνη.

· Προτείνεται να ενταχθούν όλα τα νησιά στην Δ΄ ζώνη λόγω του ιδιόμορφου γεωγραφικού χώρου (πολυνησία) και της έντονης εποχικότητας των δραστηριοτήτων σ΄ αυτά. Ιδιαίτερα το χαρακτηριστικό της έντονης και αυξανόμενης εποχικότητας δημιουργεί σοβαρά προβλήματα και σε επιχειρήσεις που λειτουργούν στα θεωρούμενα αναπτυγμένα νησιά.

· Θεσμοθέτηση επιπλέον κινήτρων για τα μικρά νησιά τα οποία ανήκαν έως τώρα στην Δ ζώνη. Η επιχειρηματική δραστηριότητα σ΄ αυτά είναι αναγκαίο να τύχει μεγαλύτερης ενίσχυσης από τα άλλα μέσα στο νομό. Η συνεχής μέριμνα για τα πολύ μικρά νησιά και ο σεβασμός της ιδιαιτερότητάς τους θα δώσει τη δυνατότητα ανάπτυξής τους σε σύγκριση με τα υπόλοιπα του νομού.

· Προτείνεται η αύξηση του ποσοστού ενίσχυσης στα νησιά κατά 5 τουλάχιστον ποσοστιαίες μονάδες καθώς και αύξηση του ποσοστού ενίσχυσης του τουριστικών επενδύσεων στο ποσοστό της μεταποίησης (40%).

Για την επιτυχία οιοδήποτε αναπτυξιακού προγράμματος απαιτείται η ύπαρξη των κατάλληλων υποδομών, Θα πρέπει να προβλεφθεί στον νέο αναπτυξιακό Νόμο η δυνατότητα  σημαντικού ποσοστού επιχορήγησης αλλά και λοιπών κινήτρων όπως φορολογικές απαλλαγές, επιδότηση επιτοκίων, των δημοτικών επιχειρήσεων για τη λειτουργία μονάδων αφαλατώσεως, διαχείρισης απορριμμάτων  αλλά και ιδιωτών στον τομέα της ενέργειας με την αξιοποίηση των ήπιων μορφών αυτής, στον τομέα των μεταφορών και των επικοινωνιών. Η πλήρης ανάπτυξη της σύγχρονης τεχνολογίας στο τομέα των επικοινωνιών στα νησιά μας θα αποτελέσει έναν από τους σημαντικούς παράγοντες για την άρση της απομόνωσης των νησιών

Σύνδεση ύψους ενίσχυσης με δημιουργούμενες θέσεις εργασίας.

Η αποσύνδεση της επιχορήγησης από τις δημιουργούμενες θέσεις εργασίας πιστεύουμε ότι θα δώσει σημαντικό κίνητρο για περισσότερες επενδύσεις. Τα κίνητρα για την αύξηση της απασχόλησης μπορούν να πάρουν άλλη μορφή όπως:

· επιδότηση εργοδοτικών εισφορών

· αναστολή καταβολής ασφαλιστικών εισφορών για νέες προσλήψεις για το χρονικό διάστημα κατά το οποίο διατηρούνται οι θέσεις εργασίας.

Λόγω του μικρού, συνήθως μεγέθους των επιχειρήσεων στις Κυκλάδες προτείνουμε τη μείωση του ελάχιστου ύψους επενδύσεων σε 30.000 € αντί των 75.000 € που είναι σήμερα.

Διαδικασίες έγκρισης και καταβολής των ενισχύσεων

Προτείνεται:

· Απλοποίηση των διαδικασιών, των οδηγιών και των εντύπων που χρησιμοποιούνται.

· Απλοποίηση των διαδικασιών ελέγχου των επενδύσεων από τους φορείς ελέγχου (μόνο αυτοψία και θεώρηση τιμολογίων της επένδυσης.

· Επαναπροσδιορισμός του ρόλου της τοπικής αυτοδιοίκησης ώστε να μην προβάλλονται εμπόδια στις επενδύσεις και να αποφεύγονται καθυστερήσεις σε αδειοδοτήσεις κλπ από τις διάφορες υπηρεσίες

· Επαναφορά του μέτρου ότι η επένδυση μπορεί να ξεκινήσει από την ημέρα κατάθεσης της αίτησης και όχι από τη δημοσίευσή της στο ΦΕΚ όπως έχει προκύψει από την τροποποίηση του 2003. Αυτό εξασφαλίζει τον επιχειρηματία από οποιαδήποτε καθυστέρηση στην αξιολόγηση της πρότασής του από τις αρμόδιες υπηρεσίες.

· Πρόβλεψη στο νέο νόμο για θεσμοθέτηση δεσμευτικών χρονικών διαστημάτων μέσα στα οποία θα γίνονται οι έλεγχοι και οι πιστοποιήσεις των δαπανών. Κάτι τέτοιο θα δώσει ώθηση στην διαδικασία ολοκλήρωσης των επενδύσεων καθώς και θα δημιουργήσει αίσθημα ασφάλειας και διαφάνειας στους επενδυτές. 

Να σημειωθεί ότι η ύπαρξη μεγάλης γραφειοκρατίας δημιουργεί ένα αρνητικό κλίμα στους επιχειρηματίες με αποτέλεσμα να τους απωθεί από την πραγματοποίηση επενδύσεων μέσω του Αναπτυξιακού νόμου. Αυτό το κλίμα καλείται να αντιστραφεί μέσα από το πνεύμα του νέου νόμου.

Οριζόντιοι στόχοι – ειδικές επενδύσεις

· Ιδιαίτερη μεταχείριση πρέπει να προβλέπεται για τις επιχειρήσεις παραγωγής, επεξεργασίας και τυποποίησης παραδοσιακών προϊόντων των Κυκλάδων ή επιχειρήσεων παραδοσιακού χαρακτήρα με κύριο στόχο τον εκσυγχρονισμό τους, την προσαρμογή σε νέα δεδομένα και την διεύρυνση των αγορών τους.

· Σημαντική πρέπει να παραμείνει η ενίσχυση επενδύσεων προστασίας του περιβάλλοντος και εξοικονόμησης ενέργειας. Προτείνεται για τις επενδύσεις αυτού του χαρακτήρα να υπάρχει και πριμοδότηση (π.χ. αυξημένο ποσοστό ενίσχυσης) για την προώθηση των ενεργειών αυτών.

· Επίσης είναι απαραίτητη η στήριξη των επενδύσεων που συνδέονται με την προώθηση και εφαρμογή νέων τεχνολογιών .Στο πλαίσιο αυτό θα πρέπει να αξιοποιηθούν οι πόροι του προγράμματος «Κοινωνίας της Πληροφορίας»για την ανάπτυξη τής τηλεματικής, τηλεϊατρικής, τηλεργασίας και τηλεκπαίδευσης.

· Κρίνεται επίσης σημαντική η έμφαση στην ανάπτυξη συστημάτων ποιότητας των επιχειρήσεων και πιστοποίησης σε διάφορους τομείς (ISO9001, ISO14001, HACCP, ISO18001 κλπ). Στο νομό Κυκλάδων είναι ανάγκη να προωθηθούν ιδιαίτερα αυτές οι δράσεις για να εναρμονιστεί το επίπεδο των επιχειρήσεων στον τομέα αυτό με τις άλλες περιοχές της επικράτειας. 

· Προτείνεται η ένταξη στις ενισχυόμενες επενδύσεις της εκπαίδευσης των επιχειρηματιών και του προσωπικού τους στα προηγούμενα αντικείμενα.

Μορφές παρεχόμενων ενισχύσεων


Προτείνεται ο περιορισμός κεφαλαιακών ενισχύσεων και αντικατάσταση με φορολογικά κίνητρα και άλλου είδους διευκολύνσεις όπως για παράδειγμα, η απαλλαγή από το φόρο εισοδήματος για το συνολικό ύψος της επένδυσης που έχει υλοποιηθεί είτε εφάπαξ είτε σταδιακά χωρίς χρονικό περιορισμό.

Να αυξηθεί το ύψος του αφορολόγητου αποθεματικού.

Β. Φόρος  Προστιθέμενης Αξίας

Είναι πολύ σημαντικό να μην υπάρξει  κατάργηση του μειωμένου συντελεστή  ΦΠΑ, που ισχύει σήμερα στα νησιά μας. Η οποιαδήποτε αύξηση του συντελεστή ΦΠΑ, θα έχει ως αποτέλεσμα την περαιτέρω αύξηση των ήδη υψηλών τιμών των αγαθών και των υπηρεσιών για τους νησιώτες. Αντίθετα, προτείνουμε να υπάρξει και περαιτέρω μείωση του συντελεστή ΦΠΑ για ορισμένες περιπτώσεις και ενδεικτικά αναφέρουμε την επιβολή ΦΠΑ 8% στα αεροπορικά εισιτήρια από και προς τα νησιά  το οποίο θα αποτελέσει και ένα επιπλέον κίνητρο για την ανάπτυξη του τουρισμού καθώς και η περαιτέρω μείωση του ΦΠΑ για τα μικρά νησιά των Κυκλάδων.
Γ.  Γενικά μέτρα 

Η υλοποίηση της αναπτυξιακής πολιτικής για τα νησιά είναι αναγκαίο να στηριχθεί και να κινητοποιήσει τους ντόπιους φορείς. Αυτό προϋποθέτει κάποια συγκεκριμένα μέτρα όπως:

· Θεσμοθέτηση ή/και μεταφορά συγκεκριμένων και ουσιαστικών αρμοδιοτήτων στις αποκεντρωμένες υπηρεσίες και στους τοπικούς οργανισμούς. Κάτι τέτοιο θα δώσει τη δυνατότητα εξειδίκευσης των δράσεων και των μέτρων από οργανισμούς οι οποίοι έχουν άμεση γνώση των ιδιαίτερων τοπικών χαρακτηριστικών και αναγκών.

· Δραστική μείωση της γραφειοκρατίας. Είναι ένα θέμα που δεν αφορά μόνο στα νησιά. Σ΄ αυτά όμως τα προβλήματα που δημιουργούνται από τη γραφειοκρατία πολλαπλασιάζονται λόγω των ειδικών συνθηκών που έχουμε προαναφέρει.

· Στελέχωση των τοπικών υπηρεσιών. Η αντιμετώπιση της πρόσληψης στελεχών για τα νησιά ενιαία όπως και στην  υπόλοιπη Ελλάδα δεν βοηθά στη ουσιαστική και αποτελεσματική λειτουργία των υπηρεσιών και την υλοποίηση οποιουδήποτε σχεδιασμού. Ειδικά κίνητρα για τους προσλαμβανομένους στα νησιά, δεσμεύσεις για την παραμονή στα νησιά για συγκεκριμένο χρονικό διάστημα, ενδυνάμωση της εντοπιότητας ως κριτηρίου για την πρόσληψη στα νησιά.

Άλλα γενικά μέτρα είναι τα παρακάτω:

· Δημιουργία στον κρατικό προϋπολογισμό ειδικού κονδυλίου για χρηματοδότηση έργων υποδομών στα νησιά των Κυκλάδων (λιμάνια, αεροδρόμια κλπ).

· Η οριστική και αποτελεσματική επίλυση του ενεργειακού προβλήματος των Κυκλάδων είναι ζωτικής σημασίας τόσο για την επιχειρηματική δραστηριότητα όσο και για την επιβίωση των κατοίκων των νησιών. Απαιτείται ολοκληρωμένη αντιμετώπιση του θέματος, απεμπλοκή του από διάφορες αποφάσεις που απαιτούνται να ληφθούν και κυρίως γενναιότητα στην επιλογή λύσεων έτσι ώστε μέσω σημαντικών επενδύσεων να υπάρξει επάρκεια ενέργειας με την παράλληλη προστασία τόσο του φυσικού όσο και του οικιστικού περιβάλλοντος.

· Επανακαθορισμός των «μικρών νησιών» δίνοντας ιδιαίτερη έμφαση στα νησιά με πληθυσμό μέχρι χίλιους κατοίκους. Οι μόνιμοι κάτοικοι των νησιών να ενισχύονται με γενναιόδωρα μέτρα φορολογικού χαρακτήρα. Στο σημείο αυτό είναι αναγκαίο να εξεταστεί η δυνατότητα επέκτασης της φορολογικής απαλλαγής των κατοίκων των νησιών σε αυτά που έχουν έως 5000 κατοίκους. Οι επιχειρηματικές δραστηριότητες στα νησιά να τύχουν ευνοϊκότερης μεταχείρισης σε θέματα ΦΠΑ (μείωση ή και απαλλαγή), ορισμένες περιπτώσεις και ενδεικτικά αναφέρουμε την επιβολή ΦΠΑ 8% στα αεροπορικά εισιτήρια από και προς τα νησιά  το οποίο θα αποτελέσει και ένα επιπλέον κίνητρο για την ανάπτυξη του τουρισμού επιδότησης των ασφαλιστικών εισφορών κλπ , ενώ παράλληλα να θεσμοθετηθούν και ειδικά κίνητρα στις επιχειρήσεις εκείνες που λειτουργούν καθόλη τη διάρκεια του χρόνου και όχι μόνο κατά τη  διάρκεια των θερινών μηνών.

· Δημιουργία ενισχυμένων κινήτρων για την προσέλκυση επιστημονικού και τεχνικού προσωπικού για τα ιατρεία των νησιών. Τα κίνητρα να έχουν άμεση σύνδεση με τον πραγματικό χρόνο παραμονής του προσωπικού στα νησιά. Προώθηση στην επετηρίδα για την απόκτηση ειδικότητας γιατρών οι οποίοι θα υπηρετούν ένα σημαντικό χρονικό διάστημα στα νησιά.

· Δημιουργία ειδικής επετηρίδας για τους εκπαιδευτικούς στις Κυκλάδες με προτεραιότητα διορισμού και δέσμευση για παραμονή συγκεκριμένου χρόνου στα νησιά.

· Μέριμνα για την δημιουργία κινήτρων συντήρησης και επισκευής κατοικιών σε χαρακτηρισμένους παραδοσιακούς οικισμούς. Είναι τουλάχιστον άδικο να θέτουμε στους οικισμούς αυτούς μόνο περιορισμούς στη δόμηση και να μη δίνουμε κίνητρα για τη διατήρηση της ζωής εντός των οικισμών αυτών.

· Ολοκλήρωση και εφαρμογή των δίκαιων και εφαρμόσιμων χωροταξικών σχεδίων στα νησιά για να καταστεί δυνατή η ανάπτυξη των δραστηριοτήτων στα νησιά και ο έλεγχος της δόμησης.

· Επιδότηση του κόστους μεταφοράς προσώπων και αγαθών. Κατάργηση των κρατήσεων υπέρ τρίτων που επιβαρύνουν σημαντικά τους ναύλους μεταφοράς (έως και 33%). Ο ΦΠΑ συμπεριλαμβάνεται σε αυτές τις επιβαρύνσεις.

· Σχεδιασμός ολοκληρωμένης τουριστικής στρατηγικής με συγκεκριμένους μετρήσιμους στόχους και προβολή των νησιών του Αιγαίου ως ιδιαίτερου τουριστικού προϊόντος. 

· Σχέδιο ενίσχυσης του αγροτικού τομέα στα νησιά και δημιουργία κινήτρων για την παραγωγή επώνυμων προϊόντων υψηλής ποιότητας και μεγάλης προστιθέμενης αξίας. Δημιουργία ταυτότητας για την αγροτική παραγωγή των Κυκλάδων.

· Μέτρα για την μείωση του λειτουργικού κόστους των επιχειρήσεων όπως επιχορήγηση των μεταφορικών, μειωμένη φορολόγηση κατά τα τρία πρώτα χρόνια λειτουργίας κλπ .

· Επιδότηση του επιτοκίου τραπεζικού δανείου για την  υλοποίηση επενδυτικών σχεδίων.
· Ενίσχυση της ναυτιλίας μικρών αποστάσεων με την εδραίωση σύγχρονου δικτύου ενδονομαρχιακών συνδέσεων. 

· Κίνητρα για δημιουργία δημοτικών συγκοινωνιών στα νησιά εκείνα στα οποία δεν υφίσταται ΚΤΕΛ η στις περιοχές των νησιών  όπου το ΚΤΕΛ δεν έχει δρομολόγια θεωρώντας τις ως άγονες γραμμές.

